Sykkelgarasje

En sykkelgarasje er et sykkelparkeringsanlegg med vegger, tak og låst dør for å beskytte mot tyveri og vær. Formålet er å gi en sikker sykkelparkering. Størrelsen kan variere fra mindre og enklere konstruksjoner som sykkelskap (også kalt sykkelboks), sykkelskur, eller sykkelbur med plass til noen få sykler, til store sykkelparkeringsanlegg eller sykkelhotell med egen inngang og plass fra titalls til tusenvis av sykler. Man kan fort regne en kvadratmeter per sykkel. De kan også ha tilleggsfasiliteter som sykkelreparasjon, dusjer eller skap (for hjelm og andre personlige eiendeler), og kan være bemannet eller ubemannet. Noen aktuelle fasiliteter og tilleggstjenester kan være garderobe, toalett, drikkevann, sykkelutleie eller vektertjeneste. Noen krever medlemskap, mens andre kan leies fritt eller er skattefinansiert som en del av offentlig tilbud. De er gjerne lokalisert ved knutepunkter som jernbanestasjoner, i by- og bygdesentrum, ved universiteter og arbeidsplasser. Se også Innfartsparkering Sykkelbarhet Referanser